*A*) Ordinatio praesentis Capituli generalis anno Domini 1516. *Diffinitores* : De **Cistercio**, s. th. pr., de Miratorio, de Bellabrancha, de Claritate, de Signiaco, monasteriorum abbates ; de Frigidomonte, s. th. pr., loco domini de **Firmitate**, de Aceyo, de Bodello, de Belloloco, de Lesines, alias de Caritate, monasteriorum abbates ; de Caroliloco, s. th. pr., loco domini **Pontigniaci*, de Bonoradio, de Ripatorio, de Bullione, de Altofonte, monasteriorum abbates ; de **Claravalle**, de Ursicampo, de Longovado, de Longoponte, de Vallibus Sernay, monasteriorum abbates ; de Roseriis, s. th. pr., loco domini **Morimundi*, de Bellavalle, de Crista, de Charitate, de Valledulci, monasteriorum abbates. *Confessores* : de Bodello monasterii abbas, senior abbas de Cheminione, magister Iacobus de SS. Crucibus, s. th. pr., frater Paulus de Vetericella, frater Ioannes de Fontibus. *Magistri cæremoniarum* : de Claravalle, de Frigidomonte monasteriorum abbates, prior et supprior Cistercii. *Promotor causarum* : prior de Gaudio, in s. th. licent. *Receptores excusationum* : de Bullione, de Altofonte, monasteriorum abbates. *Portarius diffinitorii* : prior de Bellaaqua, s. th. pr. *Notarii Abbates* : de Bonoradio, de Recluso, monasteriorum abbates. *Auditores computationum* : de Aceyo, de Signiaco, monasteriorum abbates. *Notarii ad pedes* : fratres Claudius de Pontescisso, Petrus de Amento, [Damant], Cistercii professi. * * * Anno Domini millesimo quingentesimo decimo sexto, in generali Capitulo tempore Rogationum apud Cistorium celebreto, statuta et diffinita sunt quae sequuntur. ORATIONES 1.  Pro sanctissimo … et maxime pro domino … (*locus vacuus*) Ordinis protectore… etc. 2.  Insuper pro serenissimo … etc. 3.  Insuper pro burgensibus … etc. 4.  Ceterum pro pace … etc. 5.  Demum pro felicis … etc. [DIFFINITIONES] GENERALES 6.  Nos frater Iacobus … *etc.* et est talis : Cum totus Ordo noster … *etc.* necnon in summa 9436 libr. 2 solid. 8 denar. turon., pro resta computationum generalis Capituli … etc. 7.  Generale Capitulum sufficienter informatum quod multi abbates, qui fuerunt electi in scrutatores et compromissarios electionum in monasteriis Ordinis nostri, non fecerunt iuramenta in talibus requisita, ob quam causam multi abusus in talibus secuti sunt ; quibus abusibus generale Capitulum occurrere volens inhibet sub poenis et censuris Ordinis ne de cetero quiquam assumantur in scrutatores seu compromissarios, nisi prius fecerint iuramenta in talibus requisita, secundum nostri Ordinis instituta. 8.  Generale Capitulum aegre ferens abusum intolerabilem quorumdam abbatum qui, regularis status reverentia penitus abiecta, non erubescunt mulieres sub colore suarum necessitatum domesticarum et quotidianarum, tenere ac quandoque suis religiosis alimenta per ipsas ministrari facere, et propterea loca regularia et cameras abbatum et religiosorum frequentare in maximum animarum periculum et perditionem ; omnibus et singulis Ordinis abbatibus sub poenis et censuris Ordinis per patres abbates et commissarios infligendis iuxta patrum nostrorum antiquas diffinitiones districte prohibet ne mulierem quamcumque, praemissorum vel cuiuscumque rei praetextu tenere vel in suorum monasteriorum septis seu limitibus habere praesumant, nec quascumque mulieres cuiuscumque status existant ad loca regularia intrare permittant, nisi tamen tam nobiles, excellentes et sublimes essent, quibus ingressus sine detrimento denegari non posset. 9.  Attenta mala et inaequali contributionum Ordinis proportione, generale Capitulum rogat Rmum D. N. Cisterciensem, ut vocatis quos duxerit vocandos, infra proximum generale Capitulum disponat quae super omnium monasteriorum Ordinis quottizatione viderit disponenda, quatinus in proximo generali Capitulo ad huiusmodi proportionem procedatur, propter quod idem praesens generale Capitulum citat omnes abbates ad proximum generale Capitulum, visuros et audituros praedicti Capituli proportionem et determinationem, cum intimatione quod sive venerint sive non, procedetur nihilominus prout iuris fuerit et rationis. 10.  Generale Capitulum timens Ordinem debitis obrui, diffinit ecclesiam collegii Parisiensis terminandam in pilari per Rmum D. oculariter ostenso, iam satis erecto, pecuniamque pro dictae ecclesiae reparatione recipiendam ad solutionem debiti abbati Caroliloci irrefragabiliter applicari, nec pecuniae subsidii supradicti recipiendae deinceps exponantur in praedicta ecclesia vel aliis quibuscumque negotiis, donec praedicto abbati Caroliloci de mille librarum summa sibi ratione mutui debita satisfactum fuerit, nisi tamen in his quae sunt in coopertura necessaria, omnibus praedicti collegii officiariis et aliis quibuscumque Ordinis personis districte prohibendo ne praedictam diffinitionem praevaricari praesumant. 11.  Generale Capitulum informatum de multis abbatibus qui, seu sui praedecessores, Ordini certas pecunias mutuaverunt, obligationibus intervenientibus, quae pecuniae fuerunt restitutae ; dictis obligationibus non restitutis, omnibus et singulis huiusmodi abbatibus in virtute salutaris obedientiae et excommunicationis latae sententiae poena districte praecipit, quatinus cum Deo praecipiente, rationeque suadente inferre restituant infra proximum generale Capitulum, vel infra duos menses ab notitia praesentium Rmo D. N. Cisterciensi vel generali Capitulo restitant. 12.  Generale Capitulum causas et materias, quae nunc hic in Cistercio non potuerunt expediri, remittit Divionem coram Rmo D., quatuor primis, et aliis quos advocare voluerit ipse Rmus terminandas. CONTRACTUUM CONFIRMATIONES 13.  Auditis relationibus dominorum abbatum de Claravalle, de Frigidomonte et de Longovado super tractatu inito inter abbatem et conventum monasterii de Fonteneto ex una, et Nicolaum Breton, Alexiam coniugem eius et Ioannam relictam Ioannis Talot, patris dictae Alexiae, pro ipsis et progenitis ex eis, ex suo matrimonio procreatis causas habentibus parte ex altera, secundum sui formam et tenorem dicti tractatus initi et passati 21 mensis maii anno Domini 1515, ipsum generale Capitulum … approbat, etc. 14.  Praesens generale Capitulum matura deliberatione habita super forma tractatus et conventionis inter abbatem et conventum monasterii de Caroliloco, et provisorem et officiales venerabilis collegii S. Bernardi Parisiis, super venditione 50 libr. turon. de redditu perpetuo super bonis mobilibus et immobilibus dicti collegii singulis annis persolvendarum pro summa 1000 libr. ab eisdem de Caroliloco ipsis et dicto collegio pro reparatione ipsius collegii humaniter concessarum, ipsum tractatum ratificat, approbat et confirmat. Et quia in eodem tractatu continetur, quod dicti de collegio possint redimere dictum redditum 50 libr. reddendo 1000 libr. turon. ad duas vices, interrogatus dominus abbas Caroliloci in dicto diffinitorio, utrum intendebat, quod quando dicti de collegio persolverint 500 libr. turon. utrum caderent a summa 25 libr. turon. de dicto redditu, ita quod solum remanerent 25 libr. turon. persolvendae singulis annis ipsis de Caroliloco usque ad solutionem aliarum 25 libr. turon. et sic ex toto quittarentur a dicto redditu 50 libr. turon. respondit quod ita intendebat, neque intelligebat aliquam fraudem ratione dicti tractatus, qui expresse non declarabat dictam remissionem 25 libr. turon., sed declarabat se et suos religiosos ita intelligere, quod quotiescumque solverint 500 libr. turon. ex tunc deobligarentur de solutione 25 libr. turon. et remanerent ad summam 25 libr. turon. quousque solverint alias 500 libr. ELECTIONUM CONFIRMATIONES 15.  Electionem, promotionem et installationem fratris Claudii de Alicampo ad dignitatem abbatialem monasterii de Altofonte, in Catalaunensi dioecesi, generale Capitulum ratificat, approbat et confirmat in plenaria Ordinis potestate. 16.  Electionem … fratris Ioannis Van Deynze ad dignitatem abbatialem monasterii de Bodelo … confirmat … *etc.* 17.  Electionem … fratris Ioannis Nauteau in abbatem monasterii B. M. de Charitate, alias de Lesines, … confirmat, *etc.* 18.  Electionem, … fratris Petri Daragnon ad dignitatem abbatialem monasterii B. M. de Longoponte … confirmat, *etc.* 19.  Electionem … fratris Ioannis le Comte ad dignitatem abbatialem monasterii B. M. de Ponte Oltrano, confirmat, *etc.* CONTUMACES 20.  Abbatem de Floridocampo ad secundam diem praesentis generalis Capituli legitime citatum, debiteque expectatum et vocatum, et non comparentem, nec per se nec per alium, idem generale Capitulum procuratorium eius tamquam frivolum non admittens, contumacem, rebellem et excommunicatum reputat, denuntiat et declarat, et ad proximum generale Capitulum denuo citat, omnibus et singulis Ordinis personis in sacro presbyteratus ordine constitutis praecipiendo, alios vero non de Ordine dominos presbyteros, curatos et non curatos, notarios publicos rogando, quatinus dum requisiti fuerint ipsum abbatem sive per sive per affixionem aut alias in locis publicis et consuetis rebellem, contumacem et excommunicatum denuntient et declarent, et ad proximum generale Capitulum citent. 21.  Fratrem Iacobum priorem de Warmonda similiter citatum et expectatum, generale Capitulum reputat et declarat contumacem et excommunicatum, et ad proximum generale Capitulum citat. 22.  Fratrem Martinum, priorem Yselteym, similiter citatum et expectatum, generale Capitulum reputat contumacem et excommunicatum et ad proximum generale Capitulum citat. 23.  Fratres Guillemum [Guillelmum] Paoul priorem, Iacobum Sorin, Michaelem Morisson, Michaelem Alard, Franciscum Chenillon et Ioannem Rossoaul, religiosos monasterii Insulae de Ré, Cisterciensis Ordinis, ad secundam diem praesentis generalis Capituli legitime citatos, debiteque expectatos et vocatos, et non comparentes per se vel per alium, idem generale Capitulum contumaces, rebelles et excommunicatos reputat, denuntiat et declarat omnibus, *etc. ut supra n°  20. EXCUSATIONES ABBATUM 24.  Excusantur a via praesentis Capituli abbates de Fonteneto … (*sic desin.*). IUDICES 25.  Visis supplicatione magistri Petri Sixsolz, ecclesiarum Bisuntin. abbatisque de Bullione rationibus super 100 solidis annualibus et certis expensis inde factis in monasterio supradicto de Bullione per antedictum magistrum Petrum praetensis, generale Capitulum abbatibus de Gratia Dei et Acceyo, ac cuilibet eorum in solidum, huiusmodi causam committit, in plenaria, etc. 26.  Visa supplicatione nobilis viri Dionisii Loyete scutiferi, et domini loci Daresche, super summa 30 libr. a magistro Nicolao Perret, abbate monasterii de Albaripa, ratione mutui, prout dicit, sibi debitarum, generale Capitulum huiusmodi causam abbatibus de Gratia Dei et Aceyo, ac cuilibet, *etc. ut supra.* 27.  Generale Capitulum informatum de multis criminibus per priorem monasterii Bonaecumbae perpetratis, huiusmodi causam abbatibus de Claravalle et Loco Dei in Ruthino, ac cuilibet, *etc. ut supra.* 28.  Visa supplicatione Guillelmi Blanchet, mercatoris Salinensis, asserentis sibi fratrem Nicolaum Perret, abbatem quondam Bullionis nunc abbatem de Albaripa, in summa quinque solidorum et decem denariorum turon. iamdiu teneri et obligari, abbatibus de Gratia Dei, s. th. pr., et de Aceyo, ac cuilibet eorum, *etc. ut supra.* 29.  Visa supplicatione abbatis de Bullione contra fratrem Nicolaum Perret, abbatem de Albaripa continente quod, cum dictus Perret eidem monasterio Bullionis praeesset, multa debita activa contraxit, ac monasterium exeundo spoliavit, quibus non obstantibus priusquam ipsum monasterium exivit et resignavit, quamdam admodiationem fecit, unde mille trecentas libras, quadraginta quatuor libras, quatuor solidos, sex denarios, cum quinque oneribus salis recepit ; quam causam abbatibus de Claravalle, de Acceyo, de Roseriis, s. th. pr., ac cuilibet, *etc. ut supra.* 30.  Generale Capitulum moleste ferens priorem de Bolbona compulsum per Ordinis commissarium pro contributionum solutione ad conservationem privilegiorum Ordinis, apud Tolosam appellasse, et ipsum commissarium in causam coram dicto conservatore traxisse contra sacrae nostrae religionis statuta, abbatibus de Ardorello et de Villalonga, ac cuilibet eorum in solidum, committit quatinus si compererint ipsum priorem sic praesumptuose fecisse, puniant, et si sit opus ab officio prioratus privent, alium in loci eius instituendo. 31.  Abbatibus de Ardorello petitio nuper oblata continebat, quod frater Martialis Combes, religiosi monasterii de Fontefrigido, ac multae aliae nostrae religionis personae in multis pecuniarum summis sibi sunt obligatae, iudices competentes assignari suppliciter requirendo ; cuius supplicationi generale Capitulum annuens abbates de Loco Dei et de Villalonga, ac quemlibet eorum in solidum in huiusmodi causa committit, in plenaria Ordinis potestate. 32.  Domino abbati Claraevallis et abbatibus de Bellavalle et de Charitate, ac cuibet [cuilibet] eorum in solidum, praesens generale Capitulum committit, quatinus omnibus super querimonia fratris Ioannis de Monte Desiderii adversus dominum de Bullione, diligenter inspectis et cognitis procedant viriliter, prout iustum viderint et rationi consonum, in plenaria, etc. 33.  Abbatibus de Caroliloco, s. th. pr., et de Regalimonte, praesens generale Capitulum committit quatinus ad requestam fratris Ioannis de Burreyo, s. th. pr., prioris claustralis Claraevallis, se diligenter et exacte informent super iuribus per dictum de Burreyo et fratrem Guillemum [Guillelmum] Teffier de dignitate abbatiali monasterii de Longovillari praetensis, et secundum Deum et iura ac Ordinis instituta cuncta debite examinent, ac secundum iurisperitorum consilium sententiam proferant, et debito fini demandent, aliosque, si sit opus, substituant, in plenaria, etc. 34.  Abbatibus de Pontigniaco, de Bonoradio et de Quinciaco, ac cuilibet eorum in solidum, committit generale Capitulum, quatinus audiant et discutiant de iuribus praetensis per electum de Lesines, et fratrem Iacobum priorem de Charmeya, super dignitate abbatiali dicti monasterii de Lesines, et omnibus diligenter inspectis et cognitis, prout iuris fuerit, procedant in plenaria Ordinis potestate. 35.  Causa appellationis per abbatem de Helnis ab abbate de Candelio, commissario Ordinis, appellantem, per Ordinis patres audita, generale Capitulum huiusmodi causam, atque id propter quod appellatum extitit, et materiam principalem, abbatibus de Loco Dei et de Villalonga, ac cuilibet eorum in solidum, committit, in plenaria, etc. 36.  Ad supplicationem subditorum vallis Chezeriaci super quadam sententia lata per abbatem in capitulo Chezeriaci, in qua dicebant se esse gravatos quoad uniones homagiorum, et quod non erant in usu solvendi ad formam dictae sententiae ; abbas vero Chezeriaci petebat et requirebat sententiam praedictam confirmari et executioni demandari ; praesens generale Capitulum committit abbati de Miratorio, quatinus quamprimum fieri poterit, vadat ad locum dictae vallis Chezeriaci et super praemissis se diligenter informet, iura visitet, testes examinet, ius unicuique praeservet, et alias faciat, prout iuris fuerit et rationis, aliumque si sit opus, substituat in plenaria, etc. 37.  Generale Capitulum cupiens omnibus iustitiam ministrare, pauperumque causas in aequitate tractare, abbati de Chezeriaco districte prohibet, ne praetextu litterarum diffinitionis hodie concessarum permittat Claudium Fabri procedere ad faciendum recognitiones in villa et territorio seu valle Chezeriaci, donec negotium et materia dicti abbatis et dictae vallis habitantium per abbatem de Miratorio terminentur. 38.  Abbatibus de Caroliloco, s. th. pr., et de Regalimonte, ac provisori collegii S. Bernardi Parisiis, generale Capitulum committit, et auctoritatem tribuit satisfaciendi petitioni factae per abbatem Frigidimontis, per quam requirebat sibi per dictum Capitulum dari ad vitam domum et habitationem, quae est in prima porta dicti collegii, spectans ad dictum collegium, expensa per eum facta et facienda debite considerata, ordinandique quod viderint aequitati consonum, praedictis veritate suffultis. 39.  Audita querulosa admodum supplicatione fratris Thomae Guerin, monasterii de Barbereyo professi, conquerentis super incuria domini abbatis sui, quia cum dictus frater Thomas per ordinationem commissarii Ordinis fuerit ad aliud monasterium Ordinis, certis rationibus exigentibus, transmissus ; nihilominus dictus dominus abbas suus ei nullomodo providit, seu providere curavit ; ideo praesens generale Capitulum suppositorum Ordinis destitutioni solatium, quoad potest, libenter impendens, abbatibus de Bonoportu, de Strata et de Voto, s. th. pr., et cuilibet eorum in solidum, committit quatinus citatis citandis, auditis audiendis in hoc, et iuxta Ordinis instituta, diffinitiones et privilegia, iustitiam ministrent in plenaria Ordinis potestate. 40.  Generale Capitulum committit abbati de Petra, quatinus debita super monasterium de Verola cum viris Deum timentibus informatione facta, pensionem debitam et rationi consonam deputet abbati seniori dicti monasterii de Verola, in plenaria, *etc.* REHABILITATIONES 41.  Ad supplicationem abbatis de Aureavalle, generale Capitulum fratrem Nicolaum de Tyntigni, presbyterum eiusdem monasterii religiosum, qui relicto habitu regulari apostatavit per medium annum vagando per saeculum, rehabilitat ad omnes voces, gradus et officia, abbatiali dignitate seclusa. 42.  Ad supplicationem abbatis de Longovillari generale Capitulum fratrem Symonem Le Quien, dicti loci religiosum, qui suadente diabolo quater lapsus est in contagium carnis, puerperio toties subsecuto, rehabilitat ad omnes gradus et officia, abbatiali dignitate seclusa. 43.  Generale Capitulum ad abbatis de Fonteneto supplicationem fratrem Ioannem Potot, conversum dicti monasterii, super homicidio corpus suum defendendo contracto, rehabilitat, ipsum a carcerum vinculis, sacramentorum, fideliumque privatione a quacumque poenitentia penitus absolutum misericorditer declarando. 44.  Ad abbatissae de Paraclito supplicationem per abbatem Caroliloci nuper oblatam sororem Mariam Corbie, dicti monasterii de Paraclito religiosam, a carnis contagio puerperio bina vice subsecuto, generale Capitulum rehabilitat ad omnes voces, gradus et officia. 45.  Generale Capitulum fratres Petrum Ventonis et Guillelmum de Podio, religiosos monasterii de Bonavalle, in dioecesi Ruthenensi, eo quod fuerint accusati de libello iniuriarum posito in sede prioris contra dictum priorem, rehabilitat ad divina officia. SUFFRAGIA 46.  Frater Iacobus, abbas Cistercii … *etc.* honorabili viro Ioanni Goudard, mercatori de Gendreyo, Bisuntinensis dioecesis, ac Aliciae eius conthorali, salutem et precum nostrarum salutare suffragium. Quamquam … *etc. ut in forma consueta*… ad instantiam et requestam abbatis de Aceyo, omnium bonorum spiritualium … plenariam participationem … *etc.* 47.  Ad requestam eiusdem abbatis de Aceyo concessum est suffragium Ioanni Piget et Margaritae eius uxori, commorantibus in Gendreyo, Bisuntinensis dioecesis. 48.  Ad instantiam prioris de Gaudio, concessum est suffragium nobili viduae et devotissimae dominae de Marlon et Deffremont, et filio eius. 49.  Ad instantiam magistri Petri Malingor, canonici ecclesiae collegiatae beati Ioannis Baptistae Calvimontis, dioecesis Lingonensis, concessum est suffragium confratribus et aliis benefactoribus cuiusdam confraternitatis Conceptionis B. M., quae annuatim celebratur in capella regis praedicti Calvimontis, et hoc usque ad septennium. 50.  Ad instantiam abbatis de Bonoradio concessum est suffragium nobili equiti Petro Daulezi, domino de Chasalles ; item, unum nobili scutifero Ioanni de Bar, domino de Bruyllet ; item, unum Francisco Lamoignon et Mariae de Coing, uxori eius. 51.  Item, unum Ioanni Buxière, et uxori eius. 52.  Ad instantiam magistri Iacobi Joly, concessum est suffragium Ioanni Capellet scabino et mercatori Divionensi, ac eius uxori. 53.  Item, Claudio Cardinal, in Gilleyo commoranti. SCOLASTICORUM PROVISIONES 54.  Scolastico de Igniaco providere volens generale Capitulum ob sua merita assignavit 12 libras super monasterium de Signiaco, et 8 libras super monasterium de Bonofonte, per dictorum monasteriorum abbates singulis annis per biennium persolvendas sub poenis et censuris Ordinis. CITATIONES 55.  Cum abbates de Buzeyo et Villanova iuxta diffinitiones saepenumero renovatas, decreta suarum promotionum ad generale Capitulum deferre contempserint, annoque praeterito ad hoc citati nondum paruerunt, idem generale Capitulum dictos abbates sub poena privationis iure praetenso districte praecipit, quatinus sua decreta per se vel alias personas ad ipsum generale Capitulum deferrent, aut saltem deferri faciant. 56.  Cum abbates … (*locus vacuus*) non obstantibus diffininitionibus [diffinitionibus] satis eos monentibus fuerint sufficienter moniti, quatinus decreta suarum promotionum ad generale deferrent, nec praedictis monitionibus paruerint, generale Capitulum cum ipsis misericorditer, nec contra ipsos secundum dictarum diffinitionum rigorem procedere volens ipsos … (*locus vacuus*) monasteriorum abbates ad proximum generale Capitulum citat, ad ipsa decreta deferenda, cum intimatione quod, nisi praedicta decreta detulerint vel miserint, contra ipsos iuxta supradictarum diffinitionum tenorem nihilominus procedetur. 57.  Citatur abbas de Stratfordia ad proximum generale Capitulum, quia cum sit noviter promotus, nihilominus contempsit afferre decretum suae promotionis ad dictum Capitulum generale, cum intimatione… *etc. ut supra.* 58.  Generale Capitulum omnibus et singulis personis Ordinis supradicti Cisterciensis in ordine sacerdotali constitutis districte praecipit, alios vero sacerdotes et notarios rogat, ut abbates de Curia Dei et de Eleemosina citent peremptorie ad comparendum secunda die Capituli, promotori Ordinis responsuros. Citentur etiam sub eadem forma abbates Amelongesborn, et Lapidis S. Michaelis. COMMISSIONES 59.  Generale Capitulum considerans diversa temporum discrimina a tribus annis in multis diversarum regionum locis contigisse, quibus obstantibus dominus Claraevallis commissionem suam, praesentibus annexam, non potuit executioni demandare, ipsam commissionem usque ad biennium a data praesentium continuat et in quantum opus est, renovat et confirmat, eidem domino abbati Claraevallis districte praecipiendo quatinus praelibatam commissionem infra praedictum tempus viriliter prosequatur, in plenaria Ordinis potestate. DIFFINITIONES SPECIALES 60.  Generale Capitulum piae petitioni priorissae et conventus monasterii de Musinis, iuxta Mechiliniam clementer annuens concedit, ut in ipso monasterio, in quo requiescunt aliquae sanctae Barbarae reliquiae, singulis annis celebretur ipsius sanctae Barbarae festum cum XII lectionibus et una missa. 61.  Abbatis de Petra, in dioecesi Tirasonensi, in regno Arragoniae, petitio nuper oblata continebat, quatinus attenta distantia monasterii de Petra a monasterio de Populeto, cuius abbas est pater abbas eiusdem monasterii de Petra, generale Capitulum dignaretur eidem monasterio de Petra de proximiori commissario providere, ne forsan dictum monasterium de Petra pastoris solatio destitutum, pro novi abbatis creatione grave patiatur periculum. Cuius petitioni, monasterioque de Petra, ceterisque nostrae religionis monasteriis consulere cupiens, ipsum generale Capitulum districte praecipit praedicto abbati de Populeto, quatinus praedicto monasterio de Petra per se vel per commissarium taliter provideat, quod nullum in casu electionis novi abbatis inde patiatur detrimentum. Si vero dictus abbas de Populeto fuerit in praemissis tardus aut negligens, vel si praedicto de Petra monasterio pastore destituto rogatus fuerit, et non illico venerit, nihilominus dicti monasterii religiosi procedant ad electionem, priore vel suppriore coram notariis et testibus praesidente, servatis in omnibus privilegiis papalibus et Ordinis statutis. Datum, etc. 62.  Abbatis de Bullencuria petitio nuper oblata continebat ut frater Petrus de Belloforti, religiosus seu monachus dicti monasterii, qui servitium nullatenus potest discere, de religiosi statu et habitu ad conversi statum et habitum possit transire ; causam huiusmodi generale Capitulum abbatibus de Ripatorio et de Longovado, ac cuilibet eorum in solidum committit, in plenaria, etc. 63.  Abbatis de Caroliloco petitio nuper oblata continebat, ut frater Petrus de Belvaco, religiosus seu monachus monasterii supradicti, qui servitium … *etc. ut supra n° 62 … abbatibus de Frigidomonte et de Regalimonte … *etc.* 64.  Generale Capitulum attenta devotione et religiosa intentione venerabilis patris domini Roberti de la Turotte, abbatis monasterii B. M. de Caroliloco, in dioecesi Silvanectensi, ad fundationem unius anniversarii in venerabili collegio S. Bernardi Parisiis, tam pro se quam pro suis praedecessoribus et successoribus in dicto monasterio suo Caroliloci, ipsum generale Capitulum gratanter desiderio eius concurrens concedit eidem domino Caroliloci, quod iuxta petitionem suam possit fundare unum anniversarium in perpetuum singulis annis die beatissimi patris nostri Bernardi post sermonem in dicto collegio factum, pro quo instituendo sive fundando concedit licentiam exponendi usque ad summam 50 libr. turon., ad quod convenire poterunt magistri in theologia quotquot eorum in dicta missa praesentes accipient distributiones, et similiter, si qui religiosi dicti monasterii de Caroliloco fuerint praesentes, similes distributiones accipient, in plenaria Ordinis potestate. 65.  Generale Capitulum informatum super aliquibus Hispaniae ceterorumque locorum abbatibus qui neophitos ad Ordinem leviter et inconsulte recipiunt, unde multis multa monasteria contaminantur facinoribus ; omnibus et singulis Ordinis abbatibus districte prohibet ne neophitum quemcumque sine Capituli generalis expressa licentia deinceps recipiant. 66.  Audita et mature per generale Capitulum pensata gravi querela venerabilium abbatissae et conventus regalis monasterii B. M. de Huelgas, iuxta muros inclytae urbis Burgensis, conquerentium super commissione ad visitanda omnia regni Castellae monasteria venerabili abbati reformatori congregationis abbatum triennalium eiusdem regni anno ultimate lapso per ipsum generale Capitulum expedita, per quam ipsae abbatissa et conventus de Huelgas proponunt se graviter laesas, gravatas et oppressas, timentque, ut asserunt, gravius laedi, gravari et opprimi ex eo quod, propter actiones, controversias, lites et conventiones iam pridem inter praefatos abbates triennales et easdem de Huelgas exortas et agitatas, reputavit ipsas de Huelgas eosdem reformatorem et abbates triennales non parum contempsisse, et in eas conservare odium, perpetuasque inimicitias et ob id aliasque multiplices causas latius per informationes et alia scripta praesentibus litteris inclusa declarandas et per amplius, ut inquiunt, si opus sit, declarandas, nullatenus per eosdem, tamquam vehementer suspectos quomodocumque posse aut debere visitari suum praefatum de Huelgas monasterium, humiliter supplicando, quatinus praefatam commissionem, sicut praefertur, expeditam saltem quoad praedictas de Huelgas eiusque filialia monasteria revocare et annullare idem generale Capitulum dignaretur, omni protestatione per procuratorem earumdem de Huelgas facta appellandi et alia iuris remedia transeundi, si secus per idem generale Capitulum contingeret attentari. Considerans e diverso et morose idem generale Capitulum rememorans conventionem inter se et praefatos venerabiles reformatorem et abbates triennales eodem anno novissime lapso initam ab ipsa nequaquam recedere aut resilire intendens, volens nihilominus debitum unicuique, prout tenetur, reddere iustitiae complementum, et gravari verisimiliter timentibus de remedio providere opportuno affectum praelibatae commissionis quoad saepefatas de Huelgas, eiusque filialia monasteria dumtaxat usque ad proximi Capituli generalis celebrationem ducit suspendendum, prout et suspendit, et interim si quid in dicto monasterio de Huelgas emerserit, quod moras non patiatur, Rmus D. N. Cisterciensis superior et pater immediatus per se aut suum vel suos commissarium vel commissarios providebit ; interim etiam committit et indulget idem generale Capitulum de Petra et de Ovila monasteriorum abbatibus, quatinus ipsi, vocatis vocandis se informent super contentis et praedictis scripturis praesentibus inclusis et aliis causis recusationum per easdem abbatissam et moniales de Huelgas allegatis et allegandis, et quidquid super hoc compererint, per scripta sua secrete et fideliter clausa eidem generali Capitulo proximo denuntient, aut ipsimet afferant, ut super his generale idem Capitulum procedat, prout iuris fuerit et rationis. Ad quod quidem proximum generale Capitulum praesentium tenore litterarum citantur tam dictae de Huelgas quam abbates triennales, si sua credent, cum autem dubitari queat, an praefatae partes praenominatos de Petra et de Ovila monasteriorum abbates in commissarios acceptare velint aut suspectos habeant, et difficile foret propter locorum et temporis distantiam ad remedium super hoc obtinendum transvolare, ideo concedit ipsum generale Capitulum, ut ipsi commissarii teneantur de consensu partium unum vel plures substituere idoneum seu idoneos commissarium seu commissarios, qui similem in praemissis sicut ipsi habeat seu habeant auctoritatem in plenaria Ordinis potestate ; et si contingat abbatissam et conventum monasterii de Huelgas appellare a praesenti diffinitione, procurator generalis in Curia prosequatur huiusmodi materiam communibus ipsius Ordinis expensis. 67.  Abbatis de Rivosicco petitio nuper oblata continebat ut pro maximo sui monasterii commodo generale Capitulum dignaretur auctoritatem conferre aliqua dicti monasterii de Rivosicco bona immobilia vendendi seu alienandi, pro commutatione seu emptione aliorum bonorum et non alias. Quam causam ipsum generale Capitulum abbati Sancti Petri in Gomellis et confessori de Huelgas simul committit ad referendum in proximo generali Capitulo. 68.  Generale Capitulum omnibus Ordinis locis et personis consulere desiderans, monasterio sanctimonialium de Huelgas, prope Burgas, post multos patrum Ordinis praedicti pro dicto monasterio labores, quamdam diffinitionem edidit in maximum abbatissae et conventus subsidium ; et quia dictas abbatissam et conventum ipsum praesens generale Capitulum praemissorum ratione vult contentari, ipsasque timeat a praedicta diffinitione inconsulte forsan appellaturas, fratri Matheo de Paganis, Ordinis procuratori generali in Curia districte praecipit quatinus, si contingat praedictam abbatissam et conventum de Huelgas supradictos a praedicta diffinitione nuper facta appellare, sumptibus Ordinis ipsam appellationem prosequatur. 